สังคมข่าวหุ้น
ต่างชาติถอย ดัชนีหุ้นไทยวูบวานนี้ ต่างชาติเริ่มถอย กังวลเฟดขึ้นดอกเบี้ยต่อเนื่อง ดอลลาร์แข็ง กดดันบาทอ่อน แนวรับ 1,675 จุด
ต่างชาติถอย ดัชนีหุ้นไทยวูบวานนี้ ต่างชาติเริ่มถอย กังวลเฟดขึ้นดอกเบี้ยต่อเนื่อง ดอลลาร์แข็ง กดดันบาทอ่อน แนวรับ 1,675 จุด
6 ก.พ. 2566

ต่างชาติถอย
ดัชนีหุ้นไทยวูบวานนี้ ต่างชาติเริ่มถอย กังวลเฟดขึ้นดอกเบี้ยต่อเนื่อง ดอลลาร์แข็ง กดดันบาทอ่อน แนวรับ 1,675 จุด
EA เตรียมเซ็นสัญญากรมสรรพสามิตเดือน มี.ค.นี้ รับเงินอุดหนุน 2.4 พันล้านบาท หลัง “อาคม” เสนอ ครม.เห็นชอบเดือนนี้ ขณะนี้อยู่ระหว่างเจรจากับ TRC สรุปสัดส่วนถือหุ้นเหมืองโปแตช ชัยภูมิ งานนี้หุ้นติดปีกพร้อมบินทะลุ 100 บาทเร็ว ๆ นี้
TRUE ไม่สะดุด บมจ.ทรู คอร์ปอเรชั่น (TRUE) และ บมจ.โทเทิ่ล แอ็คเซ็ส คอมมูนิเคชั่น (DTAC) ร่วมกันเปิดเผยข้อมูลเกี่ยวกับคดีที่มีการฟ้องร้องคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) เกี่ยวกับมติ กสทช.ที่รับทราบกรณีการรวมธุรกิจระหว่าง TRUE และ DTAC ซึ่งศาลปกครองกลางได้มีคำสั่งเรียกให้ทั้งสองบริษัทเข้ามาเป็นผู้ร้องสอด และความคืบหน้าในการปฏิบัติตามเงื่อนไขหรือมาตรการเฉพาะตามมติรับทราบ ว่า คดีดังกล่าวข้างต้นยังอยู่ในระหว่างการพิจารณาของศาลปกครองกลาง แต่ไม่ได้ส่งผลกระทบต่อการดำเนินการควบรวมระหว่าง TRUE และ DTAC ซึ่งเป็นการดำเนินการตามกฎหมายว่าด้วยบริษัทมหาชนจำกัด สำหรับเงื่อนไขหรือมาตรการเฉพาะอื่น ๆ ที่ กสทช. กำหนดให้ต้องดำเนินการภายหลังการควบบริษัทแล้วเสร็จ คณะกรรมการของบริษัทใหม่ที่เกิดจากการควบบริษัทจะพิจารณาเพื่อดำเนินการให้เป็นไปตามเงื่อนไขหรือมาตรการเฉพาะดังกล่าวและกฎหมายที่เกี่ยวข้องต่อไป
IRPC ฟอกทรายคืนสู่ทะเล ปลุกจิตสำนึกอนุรักษ์ธรรมชาติ บริษัท ไออาร์พีซี จำกัด (มหาชน) หรือ IRPC โดย คุณวินัย นิยมธรรม นายคลังน้ำมันชุมพร และ สุราษฎร์ธานี พร้อมผู้ปฏิบัติงานในคลังชุมพร ร่วมสนับสนุนและเข้าร่วมกิจกรรม ฟอกทรายคืนสู่ทะเล บริเวณชายหาดภราดรภาพ จ.ชุมพร จัดโดย ศูนย์ป้องกันและปราบปรามประมงทะเลชุมพร เพื่อเป็นการปลูกจิตสำนึกให้ประชาชนอนุรักษ์และหวงแหนทรัพยากรธรรมชาติ อีกทั้งยังเป็นการร่วมรักษาความสะอาด เพื่อคงความสวยงามของทะเลและธรรมชาติ โดยมีหน่วยงานราชการส่วนท้องถิ่นเข้าร่วมกิจกรรม เช่น อบต.ปากน้ำชุมพร โรงเรียนปากน้ำชุมพรวิทยา
GULF จับมือ AIS สิงเทล ตอกเข็มงานก่อสร้างโครงการดาต้าเซ็นเตอร์ขนาดกว่า 20 เมกะวัตต์ใน จ.สมุทรปราการ ภายใต้การดำเนินการของบริษัท จีเอสเอ ดาต้า เซ็นเตอร์ จำกัด (GSA) บริษัทร่วมทุนของทั้ง 3 บริษัท ซึ่งจะเชื่อมต่อครบวงจร มุ่งนำเทคโนโลยีล้ำสมัยมาใช้ เน้นใช้พลังงานสะอาด และการบริหารจัดการพลังงานที่ยกระดับประสิทธิภาพการใช้พลังงานของดาต้า เซ็นเตอร์ รวมถึงมีระบบการเก็บรักษาข้อมูลที่ปลอดภัยสูงสุด พร้อมตอบโจทย์กลุ่มลูกค้าองค์กรและผู้ให้บริการคลาวด์ในไทยและต่างประเทศ เพื่อตอบสนองต่อการเติบโตอย่างรวดเร็วของอุตสาหกรรมโครงสร้างพื้นฐานด้านดิจิทัลในภูมิภาค คาดว่าจะเปิดดำเนินการเชิงพาณิชย์ภายในปี พ.ศ. 2568
5 พ.ค.ตลาดหุ้นปิด สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ประกาศว่า ตามที่คณะรัฐมนตรีได้มีมติเมื่อวันที่ 10 มกราคม 2566 ให้เพิ่มวันหยุดราชการเป็นกรณีพิเศษ ประจำปี 2566 นั้น สำนักงาน ก.ล.ต. พิจารณาแล้ว จึงได้กำหนดให้วันที่ 5 พฤษภาคม 2566 เป็นวันหยุดทำการของบริษัทหลักทรัพย์และผู้ประกอบธุรกิจสัญญาซื้อขายล่วงหน้าเพิ่มเติมเป็นกรณีพิเศษ ตามมติคณะรัฐมนตรี และการกำหนดวันหยุดทำการของสถาบันการเงินและสถาบันการเงินเฉพาะกิจเพิ่มเติมเป็นกรณีพิเศษ ประจำปี 2566
SENA ปลื้ม ผศ.ดร.เกษรา ธัญลักษณ์ภาคย์ กรรมการผู้จัดการ บมจ.เสนาดีเวลลอปเม้นท์ (SENA) เผย หุ้นกู้ของ บมจ.เสนาดีเวลลอปเม้นท์ หรือ เสนาฯ ครั้งที่ 1/2566 ซึ่งเสนอขายระหว่างวันที่ 31 มกราคม-2 กุมภาพันธ์ 2566 ที่ผ่านมานั้น ได้รับการตอบรับจากผู้ลงทุนเป็นอย่างดี จนทำให้ เสนาฯ สามารถออกหุ้นกู้ได้ตามเป้าหมายที่วางไว้ สะท้อนถึงความเชื่อมั่นในการดำเนินงานของบริษัทที่มีศักยภาพในการเติบโตและมีผลงานเป็นที่ยอมรับในธุรกิจพัฒนาอสังหาริมทรัพย์เพื่อการอยู่อาศัย โดยเสนาฯ ได้เสนอขายหุ้นกู้ไม่ด้อยสิทธิ ไม่มีประกัน และมีผู้แทนผู้ถือหุ้นกู้ มูลค่า 2,000 ล้านบาท ต่อประชาชนนักลงทุนทั่วไป โดยหุ้นกู้มีอายุ 3 ปี อัตราดอกเบี้ยคงที่ 4.70% ต่อปี มีกำหนดจ่ายดอกเบี้ยทุก ๆ 3 เดือนตลอดอายุหุ้นกู้